钦定古今图书集成/历象汇编/庶征典/第171卷 > 王充论衡 > 《续猫相乳说》唐·顺之
## 钦定古今图书集成/历象汇编/庶征典/第171卷 > 王充论衡 > 《续猫相乳说》唐·顺之

猫相乳，古未之有也。自唐以来，至今仅两见耳。然在
马北平家，特以异母而乳，无母之子，犹曰：“怜其无所
于乳也而乳之”云耳。而在博士吴君家，特以二乳母
交相为乳焉。是尢可异也夫此二者，其为和气之致，
信矣。余窃以为唐德宗崎岖兵戈间，内辑外捍，合暌
为同，用武功致天下之和，故其为瑞也，特见于武臣
之家矧？今天子敛福锡极，匝洽胎卵，以文德致天下
之和，故其为瑞也，亦特见于儒臣之家，然则谓其为
天下之瑞焉可也。昌黎以为一家之瑞，狭矣。虽然，和
气之寓乎宇宙也，其发也必有以起之，其凝也必有
以锺之。譬如醴泉朱草，不择地而出，然据其所出之
地，固自有以锺之也，是夫武臣多懻？喜𩰚。而史称
北平为将，独先抚循，至殚家以赏士甘苦与同之，使
德宗能以武功致天下和者，北平寔多力焉。其获兹
瑞也宜无足怪。而吴君岂弟而不陂，诸兄弟之子更
相子也，友让之义信乎其家，而长者之风行乎其官，
以能不负天子菁峨育材之意。若然者，其亦可谓有
斯猫之谊也欤？余知其独瑞于二氏也，岂其自有以
锺之欤？由此言之，虽谓其一家之瑞，亦可也。抑闻之
史氏又言：“北平后与李抱真为隙，遂以私忿隳其前
功。”是北平终有愧于兹瑞也。已而吴君方且益崇令
德，协恭僚采，以倡诸生而陶之太和，则兹瑞也，其将
专于吴氏矣乎？书以望之。